விவேகானந்தர் யாழ் இந்துக் கல்லூரியில் ஆற்றிய உரையில் மனதின் சக்தி குறித்துக் குறிப்பிடும் பொழுது “நாம் நினைத்தபடி ஆகின்றொம். உங்களைப் பலவீனர்கள் என்று நீங்கள் நினைத்தால் பலவீனர்களாவீர்கள். பலமுள்ளவர்களென்று நினைத்தால் பலமுள்ளவர்களாவீர்கள். தாழ்ந்தவர்களென்று நினைத்தால் தாழ்ந்தவர் என்று நினைத்தால் தாழ்ந்தவர்களாவீர்கள். பரிசுத்தவான்களென்று நினைத்தால் பரிசுத்தவான்களாவீர்கள். உங்கள் பிள்ளைகளைக் குழந்தைப் பருவத்திலிருந்து தைரியம் கொடுக்கக்கூடிய எண்ணங்களை ஊட்டி வளர்த்து வாருங்கள். பலவீனமாக்குகின்ற கருத்துக்களையும் வழிபாடுகளையும் அவர்களுக்குக் கற்பிக்காதீர்கள். அவர்களைப் பலமுள்ளவர்களாக மாற்றுங்கள். அவர்கள் தன்னம்பிக்கையுடன் ஆண்மையுள்ளவர்களாய் எதையும் ஜயிக்கவும் எதையும் சகிக்கவும் கூடியவர்களாய் இருக்கட்டும்” என்றார். மேலும் அவர் குறிப்பிடுகையில் எல்லா சக்திகளும் எமக்குள்ளேயே உள்ளன என்றும், எம்மால் எந்தவொன்றையும் செய்யமுடியும் எனவும் குறிப்பிடுகின்றார். இதனை வலியுறுத்தும் வகையில் “நாம் அனைவரும் இறைவனின் குழந்தைகள் என்றும், எதையும் செய்யக்கூடிய ஆற்றல் எம்மிடம் இருக்கின்றது” எனவும் குறிப்பிட்டார். நேர்நிலையான சிந்தனைகள், நல்ல நூல்களை வாசிக்கும் பழக்கம், தியானம் செய்தல் என்பவற்றின் மூலம் ஆளுமையின் ஒரு பகுதியான மன பலத்தினை உருவாக்கிக் கொள்ள முடியும்.